JDN

חדשות JDN (ראשי תיבות של Jewish Daily News, בעברית: חדשות יהודיות יומיות, ביידיש: אידישע טעגליכע נייעס) הוא אתר חדשות ותוכן חרדי המוביל בקטגוריית האתרים המסוננים. בשנת 2008 החל נפתלי אונגר, אחיינו של האדמו"ר רבי מרדכי דוד אונגר מבאבוב 45 מארצות הברית, להפיץ במייל תמונות וסרטונים מאירועים בחצרות אדמו"רים, תחת הכותרת JDN – אידישע טעגליכע נייעס. לדבריו, אלפים נרשמו לקבלת החומר. בשנת 2011 נוסד אתר האינטרנט 'חדשות JDN'. בתחילה עבד האתר בשיתוף פעולה עם בעלי המייל JDN, אך לאחר תקופה הם נפרדו, כשבעלי המייל מתמקדים בעיקר בחדשות חסידיות בארצות הברית, ובעלי האתר מתמקדים בחדשות חרדיות וכלליות בישראל. בעל האתר היה מנהל אתר האינטרנט "טוג" שנסגר עקב קריאת הרבנים משנת 2009 שלא לגלוש ברשת האינטרנט. לאחר מכן העורך הראשי ומנכ"ל האתר היה יחיאל (חיליק) טברסקי, בנו של האדמו"ר ר' אברהם יהושע העשיל מטשארנאביל (טשרנוביל) - אשדוד. משנת 2016 – תשע"ו הבעלים הוא דודי ברנשטיין - מו"ל קבוצת JDN. באותה שנה הושקה אפליקציית מובייל לאתר ובתקופה זאת האתר שוב החל לשלוח מייל יומי עם עיקרי החדשות. כיום האתר מפרסם חדשות מהארץ ומהעולם וכן חדשות מהמגזר החרדי. הכתבות החדשותיות המפורסמות באתר הן בסגנון הדומה לזה של העיתונים היומיים החרדיים. כמו כן באתר קיימים מדורים שונים בהם מתפרסם תוכן מגוון שאינו חדשותי ומתפרסמים בו גלריות תמונות וסרטוני וידאו מחצרות האדמו"רים והרבנים והוא משתף פעולה עם כמאה צלמים המתעדים את החצרות החסידיות. בשנת 2020 רכש האתר את העיתון הדיגיטלי 'שחרית' ומדי יום מופיע בעיתון מדור תמונות בשיתוף האתר. 'חדשות JDN' הוא חלק מקבוצת התקשורת הגדולה במגזר החרדי – 'קבוצת JDN' שמקדמת תקשורת נקייה ומותאמת לציבור החרדי. בחזון הקבוצה נכתב: ”קבוצת JDN' שמה לה מטרה להביא לציבור החרדי תקשורת נקייה ומותאמת לציבור החרדי, תוך הקפדה על עדכניות ואיכות. בכך ליצור שטח סטרילי מפגעי הטכנולוגיה עבור ציבור שומרי התורה בכלל השירותים”. בדומה לכלי התקשורת הממסדיים במגזר החרדי, כלי התקשורת של הקבוצה לא מדווחים על אירועים פליליים או מחלוקות בין רבנים במגזר החרדי וקיימת אצלם 'ועדת רבנים' אשר מפקחת על התוכן. בין כלי תקשורת ואתרי שירות ב'קבוצת JDN' – אתר 'חדשות JDN', העיתון הדיגיטלי 'שחרית', קו החדשות הטלפוני המאושר על ידי ועדת הרבנים לענייני תקשורת - 'מידע לכל', אתר ומגזין 'הבית של הנדל"ן', מגזין 'קהילות', אתר 'עבודות לחרדים', אתר הקניות 'גלאט שופ', אתר חיפוש מסעדות 'בהשגחה', רדיו 'גאולה FM' ו'ביטוח JDN'. בשנותיו הראשונות ערך את האתר יחיאל (חיליק) טברסקי שגם שימש כמנכ"ל האתר. ב-2017 מונה לעורך ראשי יהונתן אלוני ששימש בתפקיד עד 2019, אז מונה שמואל קרמרסקי (בשם העט שמואל בן-צבי) לעורך האתר. לאחר מערכת הבחירות לכנסת ה-21 מונה יעקב בנדה לעורך הראשי. באוגוסט 2021 שב קרמרסקי לקבוצת JDN כעורך הראשי של היומון הדיגיטלי החרדי "שחרית". תקשורת חרדית קטגוריה:אתרי אינטרנט חרדיים אתרי אינטרנט יהדות חרדית אתר האינטרנט הרשמי של JDN מוטי רובינשטיין, הקמפיין הנקי של Jdn: “כולם מסקרים את הציבור החרדי. אנחנו חרדים”, באתר פאשקעוויל, 5 בפברואר 2017 JDN • כל הפרטים על האתר החדש - פשקוויל, באתר pashkevil.co.il, ‏2011-09-14 על פי פרסומי האתר מערכת JDN, אודות האתר - JDN, באתר https://www.jdn.co.il/, ‏10/07/2021 אתר JDN: יהונתן אלוני פורש מתפקידו כעורך ראשי; שמואל בן צבי יחליפו - פשקוויל, באתר pashkevil.co.il, ‏2019-03-10 העיתונאי יעקב בנדה מונה לעורך הראשי באתר 'JDN' - פשקוויל, באתר pashkevil.co.il, ‏2021-03-04 חוזר לקבוצת JDN: שמואל קרמרסקי יערוך את 'שחרית' - פשקוויל, באתר pashkevil.co.il, ‏2021-08-01 ערך זה הוא קצרמר בנושא תקשורת. אתם מוזמנים לתרום לוויקיפדיה ולהרחיב אותו.